**Ministru kabineta rīkojuma projekta**

**“Par naudas balvu piešķiršanu” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1. Nepieciešamība izteikt Ministru kabineta pateicību naudas izteiksmē, lai visaugstākajā izpildvaras līmenī novērtētu tenisistes Jeļenas Ostapenko sasniegumu – izcīnīto pirmo vietu Francijas atklātajā čempionātā tenisā (*French Open*) sieviešu vienspēlēs un iegūto augstākā līmeņa starptautisko tenisa sacensību (*Grand Slam*) uzvarētājas titulu, kā arī novērtētu šī sasnieguma ietekmi uz pozitīva Latvijas arējā tēla veidošanu.
2. Ministru kabineta 2009.gada 22.decembra noteikumu Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus” 2. un 3.punkts.
3. Latvijas Nacionālās sporta padomes 2017.gada 14.jūnija sēdē nolemtais (prot Nr.3 5.§, 5.2.apakšpunkts).
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2017.gada 10.jūnijā Latvijas tenisiste Jeļena Ostapenko izcīnīja pirmo vietu Francijas atklātajā čempionātā tenisā (*French Open*) sieviešu vienspēlēs un ieguva augstākā līmeņa starptautisko tenisa sacensību (*Grand Slam*) uzvarētājas titulu. Līdz šim vēl nevienam Latvijas sportistam profesionālajā tenisā nebija izdevies vienspēlēs iegūt *Grand Slam* uzvarētāja titulu. J.Ostapenko uzvaru *French Open* atspoguļoja mediji daudzās pasaules valstīs (t.sk. lielākie pasaules mediji), turklāt finālspēles TV auditorija visā pasaulē bija vismaz 500 miljoni skatītāju. Šis sasniegums ir atzīstams par izcilāko sasniegumu Latvijas tenisa vēsturē, kā arī par vienu no izcilākajiem sasniegumiem Latvijas sporta vēsturē kopumā. Saskaņā ar Sporta likuma 14.panta pirmo daļu Latvijas sportistiem, viņu treneriem, sportistus apkalpojošajiem sporta darbiniekiem, tai skaitā sporta ārstiem, apkalpojošajam personālam un attiecīgajām sporta federācijām Ministru kabinets var piešķirt naudas balvas par izciliem sasniegumiem sportā. Ievērojot Sporta likuma 14.panta otrajā daļā noteikto deleģējumu, Ministru kabinets ir izdevis Ministru kabineta 2012.gada 3.janvāra noteikumus Nr.26 “Noteikumi par kārtību, kādā piešķiramas naudas balvas par izciliem sasniegumiem sportā, un naudas balvas apmēru” (turpmāk – Noteikumi). Saskaņā ar Noteikumu 3.punktu naudas balvas par izciliem sasniegumiem sportā piešķir par sasniegumiem, kas izcīnīti oficiālajās starptautiskajās klātienes sporta sacensībās, kuras ir iekļautas attiecīgās starptautiskās sporta federācijas sacensību kalendārā, ja minētā sporta federācija ir atzīta Starptautiskajā Olimpiskajā komitejā (IOC) vai Starptautiskajā Paralimpiskajā komitejā (IPC) vai ir Starptautisko sporta federāciju asociācijas (*SportAccord*) biedre. Noteikumu 3.punktā minētie sporta sacensību veidi (līmeņi), par sasniegumiem kurās var tikt piešķirtas naudas balvas, neparedz šādas (*Grand Slam*) sacensības.  *Grand Slam* turnīri tiek uzskatīti par augstākā līmeņa starptautiskajām tenisa sacensībām un gada laikā ir tikai četri šādi turnīri – *Australian Open* (Austrālijā), *French Open* (Francijā), *Wimbledon* (Lielbritānijā) un *US Open* (Amerikas Savienotajās valstīs). Lai gan teniss ir olimpiskais sporta veids, tā starptautiskās specifikas un komercializācijas dēļ tenisā netiek organizēti pasaules čempionāti vai Eiropas čempionāti, kā arī nenotiek pasaules kausa izcīņa. Līdzīga situācija vēl ir arī profesionālajā golfā. Tādejādi, ievērojot šobrīd spēkā esošo Noteikumu redakciju, valsts (Ministru kabineta) naudas balva par J.Ostapenko izcilo sasniegumu sportā nevar tikt piešķirta. Šādā situācijā starptautiskās sporta veida specifikas dēļ cietējs ir sportists. Par sporta nozari atbildīgās Izglītības un zinātnes ministrijas (turpmāk – IZM) ieskatā šādā situācijā, kura Latvijas sporta vēsturē ir unikāla, ir jārod atbilstošs risinājums, lai, neskatoties uz sporta veida specifiku, ievērojot sportā pastāvošo godīgas spēles principu, visaugstākajā izpildvaras līmenī varētu novērtēt šo Latvijas tenisa un visas Latvijas sporta vēsturē izcilo J.Ostapenko sasniegumu un izteikt pateicību, piešķirot J.Ostapneko naudas balvu, vienlaikus neveicot Grozījumus Noteikumos, lai tos pielāgotu vienam konkrētam gadījumam. Saskaņā ar Ministru kabineta 2009.gada 22.decembra noteikumu Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus” 3.punktu budžeta programmā “Līdzekļi neparedzētiem gadījumiem” paredzētos līdzekļus piešķir valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, citiem neparedzētiem gadījumiem un valstiski īpaši nozīmīgiem pasākumiem. Līdzekļu piešķiršanu valstiski īpaši nozīmīgiem pasākumiem paredz arī Likuma par budžetu un finanšu vadību 12.panta pirmā daļa. IZM ieskatā J.Ostapenko sasniegums, izcīnot pirmo vietu Francijas atklātajā čempionātā tenisā (*French Open*) sieviešu vienspēlēs un iegūstot *Grand Slam* uzvarētājas titulu, kā arī, ņemot vērā šī sasnieguma ietekmi uz pozitīva Latvijas arējā tēla veidošanu, būtu uzskatāms par valstiski īpaši nozīmīgu pasākumu. Tomēr lēmumu, vai šis sasniegums par tādu ir atzīstams, var pieņemt tikai Ministru kabinets. Attiecībā uz piešķiramās naudas balvas apmēru, lai ievērotu godīgas spēles un vienlīdzības principus (t.sk. arī attiecībā uz Ministru kabineta 2017.gada 11.aprīļa rīkojumā Nr.186 “Par naudas balvas piešķiršanu Mairim Briedim” noteikto), šajā gadījumā varētu tikt piemērots Noteikumu 11.3.apakšpunktā noteiktais naudas balvas par sportista olimpiskajos individuālajos sporta veidos un disciplīnās pasaules čempionātā piešķiramais naudas balvas apmērs – līdz 28 458 *euro*. Tāpat šajā gadījumā varētu tikt piemērots arī Noteikumu 23.punktā noteiktais, ka sportista trenerim piešķir naudas balvu līdz 50 % apmērā no noteiktā viena sportista naudas balvas apmēra, tādejādi J.Ostapenko trenerei Jeļenai Jakovļevai piešķiramās naudas balvas apmērs ir līdz 14 229 *euro*. Minētais jautājums tika izskatīts Latvijas Nacionālās sporta padomes 2017.gada 14.jūnija sēdē, kurā tika nolemts (prot Nr.3 5.§, 5.2.apakšpunkts) aicināt Ministru kabinetu no valsts budžeta programmas 02.00.00 “Līdzekļi neparedzētiem gadījumiem” piešķirt IZM 42 687 *euro*, lai izmaksātu naudas balvu 28 458  *euro* (t.sk. 6218 EUR nodokļu samaksai) J.Ostapenko un 14 229  *euro* (t.sk. 2945  *euro* nodokļu samaksai) trenerei J.Jakovļevai par J.Ostapenko izciliem sasniegumiem – izcīnīto pirmo vietu Francijas atklātajā čempionātā tenisā (*French Open*) sieviešu vienspēlēs un iegūto augstākā līmeņa starptautisko tenisa sacensību (*Grand Slam*) uzvarētājas titulu – un to ietekmi uz pozitīva Latvijas arējā tēla veidošanu. Ievērojot minēto, IZM ir izstrādājusi Ministru kabineta rīkojuma projektu “Par naudas balvu piešķiršanu”, kurš paredz uzdevumu Finanšu ministrijai no valsts budžeta programmas 02.00.00 “Līdzekļi neparedzētiem gadījumiem” piešķirt IZM 42 687 *euro*, lai izmaksātu naudas balvu 28 458 *euro* (t.sk. 6218 euro nodokļu samaksai) J.Ostapenko un naudas balvu 14 229 *euro* (t.sk. 2945 *euro* nodokļu samaksai) trenerei J.Jakovļevai par J.Ostapenko izciliem sasniegumiem – izcīnīto pirmo vietu Francijas atklātajā čempionātā tenisā (*French Open*) sieviešu vienspēlēs un iegūto augstākā līmeņa starptautisko tenisa sacensību (*Grand Slam*) uzvarētājas titulu – un to ietekmi uz pozitīva Latvijas arējā tēla veidošanu. Ministru kabineta rīkojuma projektā atsevišķi ir norādīts maksājamā iedzīvotāju ienākuma nodokļa apmērs (likuma “Par iedzīvotāju ienākuma nodokli” 9.panta pirmās daļas 10.punkts), kas tiek ietverts ar naudas balvu apbalvojamai personai piešķiramajā naudas balvā. Tādejādi iedzīvotāju ienākuma nodokļa maksājums (23% no summas, kas pārsniedz 1423 *euro*) naudas balvas saņēmējam jāsedz pašam (no saņemtās naudas balvas). |
| 3. | Projekta izstrādē iesaistītās institūcijas | Ministru kabineta rīkojuma projektu izstrādāja IZM. Ministru kabineta rīkojuma projekta izstrādes laikā uzklausīts arī publiskajā telpā izteiktais sabiedrības viedoklis par J.Ostapenko sasnieguma nozīmīgumu un šī sasnieguma ietekmi uz pozitīva Latvijas arējā tēla veidošanu. Tāpat jautājums tika izskatīts Latvijas Nacionālās sporta padomes 2017.gada 14.jūnija sēdē. Ievērojot minēto, papildus pasākumi sabiedrības iesaistei nebija nepieciešami. |
| 4. | Cita informācija |  Ministru kabineta rīkojuma projekts tiešā veidā attiecas uz budžeta un finanšu politiku. Pastarpināti Ministru kabineta rīkojuma projekts attiecas uz tūrisma, sporta un brīvā laika politiku (sporta politiku). Latvijas Nacionālā sporta padome 2017.gada 14.jūnijā (prot Nr.3 5.§, 5.4.apakšpunkts) IZM tika dots uzdevums, izstrādājot priekšlikumus par izmaiņām naudas balvu par izciliem sasniegumiem sportā piešķiršanā, izvērtēt šāda veida sasniegumu specifiku un sniegt priekšlikumus par turpmāk piemērojamo praksi šādos gadījumos. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2017** | Turpmākie trīs gadi (*euro*) |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **0** | **42 687** | **0** | **0** | **0** |
| 2.1. valsts pamatbudžets | *0* | *42 687* | *0* | *0* | *0* |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | **0** | **- 42 687** | **0** | **0** | **0** |
| 3.1. valsts pamatbudžets | *0* | *- 42 687* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar “+” zīmi) | X | 42 687 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | Nav. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Izdevumus sedz no valsts budžeta programmas 02.00.00 “Līdzekļi neparedzētiem gadījumiem” atbilstoši Ministru kabineta 2009.gada 22.decembra noteikumiem Nr.1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus”. |

*Anotācijas II, IV, V, VI un VII sadaļa – Ministru kabineta rīkojuma projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

15.06.2017. 11:30

1378

Izglītības un zinātnes ministrijas

valsts sekretāra vietnieks –

Sporta departamenta direktors E.Severs

67047935, edgars.severs@izm.gov.lv